I weiss nadisch wohl, dass Mänge das nit gloubt u seit, zum Exämpel, d'Ruesse treihe vil Branntewy u sige notti gsung u starch un es gäb vil alt Lüt unger ne. Mira sig's eso! Aber d'Ruesse si Ruesse, si läben am en angeren Ort weder mir un ihri ganzi Läbtig isch angers weder üsi u mirhei ke Ruessenatur. Umehie säge Die, wo dem Branntewy z'best rede: es gäb doch o Lüt, dass vo Juget uf Brönz treihe un ufligi styffi Lüt sige u notti no alt wärde. Nu, es mag hie u da Eine gä, dem's minger schadt, bsungerbar we si öppen o Zyl u Mass cheu halte. Aber i säge nüt desto minger: der Branntewy isch es Verderbe für Lib u Seel, un i chäs mit Exämpel bewyse! Lueg me nume doch die Lüt a a denen Orte, wo das Brönzsuuffe im Schwang geit u heig de die angere dergäge, wo nüt seligs tribe: me wird der Ungerscheid grad einisch gseh. Mi gseht's a den Erwachsene u sogar a de Chinge, an ihrer Hushaltig, an ihrer Bchleidig, ja sogar a de Hüsere u wie das ganz Ort öppen usgseht; da gseht me, was der Branntewy cha, wie bi dene Schnapsbrüedere Armuet, Usüferi, Unornig, es ugschämts Wüesttue un es fuls tods Wäsen ist.